Globasnica/Dobrla Vas (SN/JaW). Serbske mustwo je wčera w Globasnicy (Globasnitz) z dobyćom 4:0 přećiwo Cymbram z Italskeje fulminantnje do lětušeho 4. koparskeho turněra europskich narodnych mjeńšin europeady startowało. (Čitajće wjace wo prěnjej hrě serbskich koparjow na 3. stronje.). Hižo dźensa popołdnju napoł třoch steješe za serbsku wubranku dalša hra přećiwo Pomakam z Bołharskeje w Šmihelu (St. Michael) na programje
Sobotu wječor bu 4. europeada we wsy Dobrla Vas (Stift Eberndorf) oficialnje zahajena. Kaž Domowinska delegacija w Korutanskej zdźěla, su Korutanscy Słowjency jako hosćićeljo europeady wšitkich swojich hosći z pisanym kulturnym programom witali. Mnozy domoródni so na wotewrjenu wobdźělichu a hosći z cyłeje Europy z mócnym přikleskom witachu. Mjeztym je tež serbska wubranka kompletna, posledni koparjo z Łužicy, kiž mějachu w swojich domjacych koparskich towarstwach hišće wažnu hru zmištrować, su mjeztym dojěli.
szl_Latn szl_Latn